CELEX: 62017TN0466
Language: fi
Date: 2017-07-27 00:00:00
Title: Asia T-466/17: Kanne 27.7.2017 – Printeos ym. v. komissio

25.9.2017   
            
            
               FI
            
            
               Euroopan unionin virallinen lehti
            
            
               C 318/16
            
         Kanne 27.7.2017 – Printeos ym. v. komissio
   (Asia T-466/17)
   (2017/C 318/22)
   Oikeudenkäyntikieli: espanja
   
      Asianosaiset
   
   
      Kantajat: Printeos, SA (Alcalá de Henares, Espanja), Printeos Cartera Industrial, SL (Alcalá de Henares), Tompla Scandinavia AB (Tukholma, Ruotsi), Tompla France (Fleury Mérogis, Ranska) ja Tompla Druckerzeugnisse Vertriebs GmbH (Leonberg, Saksa) (edustajat: asianajajat H. Brokelmann ja P. Martínez-Lage Sobredo)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan SEUT 101 artiklan ja ETA-sopimuksen 53 artiklan mukaisesta menettelystä 10.12.2014 annetun komission päätöksen C(2014) 9295 final muuttamisesta 16.6.2017 annetun komission päätöksen C(2017) 4112 final (AT.39780 – Kirjekuoret)
            
         
               —
            
            
               toissijaisesti täyttä harkintavaltaansa käyttäen vähentämään riidanalaisen päätöksen 1 artiklassa määrätyn sakon määrää siten, että (i) sakkojen laskennasta annettujen suuntaviivojen 37 kohdan nojalla tehtävä vähennys sakon perusmäärästä on 95,3671 prosenttia ja että (ii) sakoista vapauttamisen tai niiden lieventämisen ja sovintomenettelyn perusteella vähennettyä sakon määrää vähennetään lisää vähintään 33 prosenttia
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Unionin yleinen tuomioistuin kumosi 13.12.2016 antamallaan tuomiolla (asia T-95/15, Printeos v. komissio) 10.12.2014 asiassa AT.39780 annetun komission päätöksen C(2014) 9295 final 2 artiklan 1 kohdan e alakohdan, jossa kantajille määrättiin 4 729 000 euron suuruinen sakko.
   Riidanalaisessa päätöksessä annetaan lisätietoja komission soveltamasta menetelmästä ja sen huomioon ottamista tosiseikoista, kun se tarkisti ja mukautti vuoden 2014 päätöksessä määrättyjen sakkojen perusmääriä ja määräsi samansuuruisen sakon kuin vuoden 2014 päätöksessä.
   Kanteensa tueksi kantaja vetoaa kolmeen kanneperusteeseen.
   
               1.
            
            
               Ensimmäinen kanneperuste, jonka mukaan oikeusvarmuuden ja luottamuksensuojan periaatteita sekä non bis in idem -periaatetta on loukattu.
               
                           —
                        
                        
                           Tässä yhteydessä väitetään, että riidanalaisella päätöksellä muutetaan vuoden 2014 päätöstä, vaikka tämä päätös on lopullinen lukuun ottamatta sen 2 artiklan 1 kohdan e alakohtaa, jonka unionin yleinen tuomioistuin on kumonnut, ja kun siinä määrätään uudelleen sakko, joka on sama kuin vuoden 2014 päätöksessä jo määrätty sakko ja jonka unionin yleinen tuomioistuin on kumonnut.
                        
                     
         
               2.
            
            
               Toinen kanneperuste, jonka mukaan sakon määrän määrittämisessä on loukattu yhdenvertaisen kohtelun periaatetta.
               
                           —
                        
                        
                           Tässä yhteydessä väitetään, että riidanalaisessa päätöksessä tehdään sakkojen laskennasta annettujen suuntaviivojen 37 kohtaan perustuviin sakkojen perusmääriin poikkeuksellisia mukautuksia, jotka johtavat syrjintään kantajien vahingoksi.
                        
                     
         
               3.
            
            
               Kolmas kanneperuste, jonka mukaan sakon määrän määrittämisessä on loukattu suhteellisuusperiaatetta ja syrjintäkiellon periaatetta.
               
                           —
                        
                        
                           Tässä yhteydessä väitetään, ettei riidanalaisessa päätöksessä oteta huomioon sakkoa, jonka Espanjan kilpailuviranomainen jo on määrännyt 25.3.2013 kilpailunrajoituksista kirjekuorien alalla, eikä siinä oteta huomioon myöskään sitä, että kantajat ovat niiden yritysten, joille komissio on määrännyt sakkoja, joukossa ainoita yrityksiä, jotka ovat saaneet sakon myös kansalliselta kilpailuviranomaiselta.